CELEX: 32013R0318
Language: bg
Date: 2013-04-08 00:00:00
Title: Регламент (ЕС) № 318/2013 на Комисията от 8 април 2013 година за приемане на програмата от ad hoc модули за 2016 — 2018 г. за извадковото изследване на работната сила, предвидено в Регламент (ЕО) № 577/98 на Съвета  текст от значение за ЕИП

9.4.2013   
            
            
               BG
            
            
               Официален вестник на Европейския съюз
            
            
               L 99/11
            
         РЕГЛАМЕНТ (ЕС) № 318/2013 НА КОМИСИЯТА
   от 8 април 2013 година
   за приемане на програмата от ad hoc модули за 2016 — 2018 г. за извадковото изследване на работната сила, предвидено в Регламент (ЕО) № 577/98 на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
   като има предвид, че:
   
               (1)
            
            
               Съгласно Регламент (ЕО) № 577/98 е необходимо да се определят елементите на програмата от ad hoc модули за периода 2016 — 2018 г.
            
         
               (2)
            
            
               В стратегията „Европа 2020“ и нейната водеща инициатива „Младежта в движение“ се отчита необходимостта от осигуряване на допълнителна информация относно положението на младите хора на пазара на труда. В съобщението на Комисията относно инициативата „Възможности за младежта“ (2) от 2011 г. се насърчават действията на европейско равнище в няколко приоритетни области, свързани с намирането на първа работа.
            
         
               (3)
            
            
               Въз основа на съобщението относно „Small Business Act“ (3) през 2012 г. Комисията публикува съобщението „Към възстановяване и създаване на работни места“ (4), което е част от пакета от мерки за заетостта и в което се насърчава създаването на работни места чрез мерки за поощряване и подкрепа на самостоятелната заетост.
            
         
               (4)
            
            
               Стратегията за равенство между жените и мъжете, която обхваща периода 2010 — 2015 г. (5), включва мерки за съвместяването на професионалния и семейния живот като средство за постигането на еднаква степен на икономическа независимост на жените и мъжете.
            
         
               (5)
            
            
               Мерките, предвидени в настоящия регламент, са в съответствие със становището на Комитета на Европейската статистическа система,
            
         ПРИЕ НАСТОЯЩИЯ РЕГЛАМЕНТ:
   Член 1
   Приема се установената в приложението програма от ad hoc модули за извадковото изследване на работната сила за 2016 — 2018 г.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 април 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 77, 14.3.1998 г., стр. 3.
   
      (2)  Съобщение от Комисията до Европейския парламент, до Съвета, до Европейския икономически и социален комитет и до Комитета на регионите — Инициатива „Възможности за младежта“, прието на 20.12.2011 г. — COM(2011) 933 окончателен.
   
      (3)  Съобщение на Комисията до Съвета, Европейския парламент, Европейския икономически и социален комитет и Комитета на регионите — „Мисли първо за малките!“ — „Small Business Act“ за Европа, прието на 25.6.2008 г. — COM(2008) 394 окончателен.
   
      (4)  Съобщение от Комисията до Европейския парламент, до Съвета, до Европейския икономически и социален комитет и до Комитета на регионите — „Към възстановяване и създаване на работни места“, прието на 18.4.2012 г. — COM(2012) 173 окончателен.
   
      (5)  Съобщение на комисията до Европейския парламент, Съвета, Европейския икономически и социален комитет и Комитета на регионите — „Стратегия за равенство между жените и мъжете 2010 — 2015 г.“, прието на 21.9.2010 г. — COM(2010) 491.
   
      ПРИЛОЖЕНИЕ
      
         ИЗСЛЕДВАНЕ НА РАБОТНАТА СИЛА
      
      
         Многогодишна програма от ad hoc модули
      
      1.   МЛАДИТЕ ХОРА НА ПАЗАРА НА ТРУДА
      Списък на променливите: трябва да бъдат определени преди декември 2014 г.
      Референтен период: 2016 г. Държавите членки могат да представят данни за всички 52 седмици или за второто тримесечие на годината.
      Обхванати държави членки и региони: всички.
      Извадка: извадката за ad hoc модула следва да отговаря на изискванията по точка 4 от приложение I към Регламент (ЕО) № 377/2008 на Комисията (1), т.е. извадката, използвана за събиране на информацията за ad hoc модулите, трябва също да осигурява данни за структурните променливи.
      Предаване на резултатите: преди 31 март 2017 г.
      2.   САМОСТОЯТЕЛНА ЗАЕТОСТ
      Списък на променливите: трябва да бъдат определени преди декември 2015 г.
      Референтен период: 2017 г. Държавите членки могат да представят данни за всички 52 седмици или за второто тримесечие на годината.
      Обхванати държави членки и региони: всички.
      Извадка: извадката за ad hoc модула следва да отговаря на изискванията по точка 4 от приложение I към Регламент (ЕО) № 377/2008, т.е. извадката, използвана за събиране на информацията за ad hoc модулите, трябва също да осигурява данни за структурните променливи.
      Предаване на резултатите: преди 31 март 2018 г.
      3.   СЪВМЕСТЯВАНЕ НА ПРОФЕСИОНАЛНИЯ И СЕМЕЙНИЯ ЖИВОТ
      Списък на променливите: трябва да бъдат определени преди декември 2016 г.
      Референтен период: 2018 г. Държавите членки могат да представят данни за всички 52 седмици или за второто тримесечие на годината.
      Обхванати държави членки и региони: всички.
      Извадка: извадката за ad hoc модула следва да отговаря на изискванията по точка 4 от приложение I към Регламент (ЕО) № 377/2008, т.е. извадката, използвана за събиране на информацията за ad hoc модулите, трябва също да осигурява данни за структурните променливи.
      Предаване на резултатите: преди 31 март 2019 г.
      
         (1)  ОВ L 114, 26.4.2008 г., стр. 57.